b'\n_START_ARTICLE_\n\xc5\xbdans Klods Junkers\n_START_SECTION_\nIev\xc4\x93l\xc4\x93\xc5\xa1ana par Eiropas Komisijas prezidentu\n_START_PARAGRAPH_\nJunkers ir Krist\xc4\xabgi soci\xc4\x81l\xc4\x81s tautas partijas (CSV), liel\xc4\x81k\xc4\x81s Luksemburgas politisk\xc4\x81s partijas, l\xc4\xabderis. CSV pieder pie Eiropas Tautas partijas, kas sav\xc4\x81 kongres\xc4\x81 Dublin\xc4\x81 2014. gada 7. mart\xc4\x81, gatavojoties Eiropas Parlamenta v\xc4\x93l\xc4\x93\xc5\xa1an\xc4\x81m, izvirz\xc4\xabja Junkeru k\xc4\x81 savu kandid\xc4\x81tu Eiropas Komisijas prezidenta amatam. V\xc4\x93l\xc4\x93\xc5\xa1an\xc4\x81s \xc5\xa1\xc4\xab partija ieguva liel\xc4\x81ko vietu skaitu (221 vietu no 751)._NEWLINE_27. j\xc5\xabnij\xc4\x81 Eiropas Padome ofici\xc4\x81li nomin\xc4\x93ja Junkeru Eiropas Komisijas prezidenta amatam. Pret \xc5\xa1o l\xc4\x93mumu uzst\xc4\x81j\xc4\x81s divi no 28 valstu l\xc4\xabderiem\xc2\xa0\xe2\x80\x94 Lielbrit\xc4\x81nijas premjerministrs Deivids Kemerons un Ung\xc4\x81rijas premjerministrs Viktors Orb\xc4\x81ns. 15. j\xc5\xablij\xc4\x81 Eiropas Parlaments Junkeru iev\xc4\x93l\xc4\x93ja Eiropas Komisijas prezidenta amat\xc4\x81 (ar 422 bals\xc4\xabm no 729). Junkers amat\xc4\x81 st\xc4\x81j\xc4\x81s 2014. gada 1. novembr\xc4\xab, nomainot iepriek\xc5\xa1\xc4\x93jo prezidentu \xc5\xbduze Manuelu Barozu.'